北區 (香港)

北區係香港最北面嘅一個地方行政區，位於新界北。成個區大致分為粉嶺、上水、打鼓嶺同埋沙頭角四個部份，另外重包括大鵬灣嘅吉澳、鴨洲等離島。

北區嘅北面係廣東省深圳市，以深圳河、沙頭角河同埋中英街為界，香港同中國大陸嘅其中三條陸路過境通道都喺北區；西面同元朗區相連，南面同大埔區相連。

2016年嘅人口有315,270人，佔全港人口4.3%，每平方公里人口2,310，係香港人口密度較低嘅政區之一，淨係高過大埔區同埋離島區。